EFF-skuif skep dalk historiese moment vir die ANC en DA
Met die sterkste aanduiding tot nog toe dat die EFF finale stappe doen om sy samewerkingskoalisies met die DA in Tshwane en Johannesburg (soos vroeër in Nelson Mandelabaai) tot 'n val te bring, kom die land se toekomspolitiek sterk in die soeklig.
Dié skuif van die EFF sal vir niemand eintlik as 'n verrassing kom nie, want die EFF se opportunistiese radikalisme was nog altyd baie sigbaar.
Die koalisies is in die Jacob Zuma-era gesmee, toe die ANC se skouspelagtige verlies aan volstrekte meerderhede in drie groot metropole inderdaad 'n politieke mylpaal was.
Selfs uiteenlopende partye soos die DA en die EFF was doelbewus blind vir hul groot verskille omdat die nasionale aanslag teen die Zuma-era dit gemaklik oorbrug het. En laat albei se ondersteuners gerus onthou: Dit was wat hulle toe ook wou gehad het. Intussen het die Zuma-gom verdwyn.
Dit laat die metro's met 'n groot dilemma. Die EFF verklaar dat hy nie noodwendig met die ander grote, die ANC, gaan saamspan nie. Effektief is daar dus nou 'n minderheidsregering wat van die genade van óf die EFF óf die ANC afhanklik is om enigiets vorentoe te vat. Daar kan ook pogings wees om DA-burgemeesters te ontsetel.
Dit bring van die politieke leiers ook voor 'n keuse – landsbelang of eiebelang.
Van die groot politieke partye verteenwoordig tans 'n kunsmatige sameflansing van verskeie faksies wat duidelik nie meer uit "innerlike oortuiging" bymekaar hoort nie. Dit is moontlik tyd dat die DA sy eie bestaansdilemma oplos en met die ANC begin onderhandel.
Wat nou na die onmoontlike en ongewenste lyk, kan die begin wees van 'n nuwe middelgrond, bestaande uit die kern van vandag se DA en die Cyril Ramaphosa-konstitusionaliste in die ANC.
Hoort die Ace Magashule-staatskapers en die EFF nie eerder bymekaar nie?
Dit is wat hulle moontlik reeds in die mou voer nadat Magashule beheer oor die ANC verkry het. Dit lyk dalk nie te onwaarskynlik as 'n SAKP-lid soos Jeremy Cronin begin vra dat die ANC en DA praat nie.
Voordat Ramaphosa, Mmusi Maimane en die redelikes in hul onderskeie partye te verswak is, moet hulle dalk nou 'n historiese skuif oorweeg.